ORDE do 23 de xuño de 2004 pola que se convocan prazas nas residencias xuvenís dependentes da Consellería de Familia, Xuventude, Deporte e Voluntariado para o curso 2004/2005.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 29/06/2004

O Estatuto de autonomía de Galicia establece no seu artigo 27 que lle corresponde á Comunidade Autónoma galega a competencia exclusiva nas materias do deporte e a axeitada utilización do lecer, así como a promoción do desenvolvemento comunitario.
Así mesmo, polo Decreto 285/1989, do 16 de decembro, asúmense as funcións e servizos transferidos pola Administración do Estado á Comunidade Autónoma de Galicia en materia de promoción sociocultural, no ámbito da xuventude e desenvolvemento comunitario.
Coa aprobación do Decreto 8/2003, do 18 de xaneiro, estableceuse a actual estrutura orgánica da Xunta de Galicia, e co Decreto 23/2003, do 20 de xaneiro, a dos seus departamentos, establecendo no seu artigo 11 a estrutura básica da Consellería de Familia, Xuventude e Voluntariado, agora Consellería de Familia, Xuventude, Deporte e Voluntariado de conformidade co Decreto 280/2003, do 17 de xuño, que modifica o Decreto 8/2003, do 18 de xaneiro. A dita consellería conta cunha Dirección Xeral de Xuventude á que lle corresponde o exercicio das competencias e funcións en materia de xuventude.
Neste senso a Dirección Xeral de Xuventude desenvolve o programa fomento da actividade xuvenil, para o que dispón dunha serie de instalacións, entre as que se atopan as residencias xuvenís.
Como é habitual, as citadas instalacións póñense á disposición dos mozos estudantes durante o curso académico, ofrecéndolles aloxamento e manutención, desenvolvéndose nelas unha serie de actividades convivenciais e educativas, a través das que se intenta fomentar os valores sociais, culturais e deportivos dos mozos residentes e de calquera outro que puidesen beneficiarse do labor sociocultural nas actividades que se programan.
Por todo isto, en virtude das facultades que me confire a Lei 1/1983, do 23 de febreiro, reguladora da Xunta e do seu presidente,
DISPOÑO:
Artigo 1º.-Obxecto.
Convocar a presente oferta de prazas para mozos e mozas estudantes nas residencias xuvenís dependentes da Consellería de Familia, Xuventude, Deporte e Voluntariado para o curso académico 2004/2005, no réxime de internado, e establecer as bases para a súa concesión.
O número de prazas convocadas e a súa distribución por residencias son as seguintes:
Réxime de internado.
CidadeResidenciaPrazas
LugoEijo Garay90Home/muller
LugoIrmáns Pedrosa75Home/muller
OurenseFlorentino L. Cuevillas54Home/muller
VigoAltamar94Home/muller
No caso das residencias de Lugo (Eijo Garay, Irmáns Pedrosa) débese indicar obrigatoriamente por orde de preferencia a residencia solicitada no anexo I.
Para os efectos do uso das instalacións, o curso académico 2004/2005 abarcará desde o 1 de outubro de 2004 ao 30 de xuño de 2005.
Artigo 2º.-Requisitos dos solicitantes.
Poderán optar ás prazas obxecto da presente convocatoria os/as mozos e mozas estudantes que reúnan os seguintes requisitos:
-Posuíren nacionalidade española ou seren nacionais dun país membro da Unión Europea, ou seren estranxeiros residentes en España no momento da solicitude de praza.
-Que non supere os 30 anos de idade antes da data en que remate o prazo de presentación de solicitudes.
-Que no concello onde se atopa a súa residencia familiar non haxa oferta pública do curso, nivel ou grao correspondente aos estudos que vaia cursar o alumno solicitante.
Artigo 3º.-Solicitude.
3.1. A solicitude efectuarase utilizando o impreso normalizado que figura no anexo I.
3.2. Xunto coa solicitude, presentarase a seguinte documentación:
-Certificación académica na que figure a nota media das disciplinas correspondentes ao último curso. No caso de que fose o último curso de bacharelato LOXSE, xuntarase a certificación académica da selectividade así como no caso de COU, cando a selectividade fose requirida para a titulación universitaria elixida.
-Fotocopia compulsada do DNI para españois ou equivalente para estranxeiros da Unión Europea, ou tarxeta de residencia do solicitante no caso de naturais doutros países.
-Fotocopia compulsada da preinscrición na facultade ou escola universitaria correspondente para os alumnos que vaian cursar o 1º ano de estudos universitarios de grao medio ou superior.
-Fotocopia das follas do libro de familia en que figuren os membros da unidade familiar, ou fotocopia compulsada do título de familia numerosa, de ser o caso.
-Xustificación de ingresos da unidade familiar: copia compulsada da declaración do IRPF, correspondente ao ano 2003, de cada membro da unidade familiar obrigado a declarar.
No caso de non ter obriga de presentar declaración:
1. Os solicitantes de devolución rápida (mod. 104) achegarán copia compulsada da comunicación que lles envía a Axencia Estatal de Administración Tributaria en aplicación do artigo 81 da Lei 40/1998, do 9 de decembro, do imposto sobre a renda das persoas físicas.
2. As persoas non obrigadas a declarar e que non solicitan devolución rápida (mod. 104) achegarán certificación dos datos existentes na Administración, expedida pola Axencia Estatal de Administración Tributaria, en aplicación do artigo 16 da Lei 1/1998, do 26 de febreiro, de dereitos e garantías dos contribuíntes.
-Acreditación da condición de orfo, se é o caso.
-Acreditación de que o cabeza de familia sexa discapacitado ou estea afectado por enfermidade permanente que o imposibilite para o traballo, e que a única fonte de ingresos sexa a pensión percibida pola dita discapacidade, ou que estea en situación de paro, sen percepción do subsidio de desemprego.
-Acreditación, a través dun certificado de empadroamento, de posuír a residencia familiar en Galicia, ou ser fillo de emigrantes.
3.3. Os solicitantes que sexan alumnos que desexen continuar na residencia soamente deberán presentar a seguinte documentación:
-Xustificación de ingresos da unidade familiar: copia compulsada da declaración do IRPF, correspondente ao ano 2003, de cada membro da unidade familiar obrigado a declarar.
No caso de non ter obriga de presentar declaración presentarase a documentación que se especifica para este suposto no punto 3.2.
-Certificación académica na que figure a nota media das disciplinas correspondentes ao curso anterior.
-Xustificación de variación da situación familiar, se fose o caso.
3.4. No caso de seren admitidos, no prazo de dez días terán tamén que presentar os seguintes documentos:
-Fotocopia da tarxeta da Seguridade Social, ou no seu defecto calquera outro documento de asistencia médica e farmacéutica.
-Certificado de non padecer enfermidade infecto-contaxiosa e de vacinacións.
-Tres fotografías tamaño carné.
-Xustificante bancario de pagamento de dúas mensualidades (outubro/2004 e xuño/2005).
-Fotocopia compulsada do xustificante de matrícula correspondente aos estudos que vai cursar ou, no caso dos alumnos de 3º ciclo, certificado do xefe do departamento universitario correspondente conforme o interesado está realizando o doutoramento naquel, sen prexuízo do establecido no artigo 6º.5.
3.5. A solicitude, xunto coa restante documentación, deberá presentarse na delegación provincial da Consellería de Familia, Xuventude, Deporte e Voluntariado correspondente á provincia onde radica a residencia, ou por calquera dos medios establecidos no artigo 38.4º da Lei 30/1992, do 26 de
novembro, de réxime xurídico das administracións públicas e do procedemento administrativo común.
3.6. O prazo de presentación de solicitudes será de 20 días hábiles contados desde o día seguinte ao da publicación no DOG da presente orde.
3.7. Se na solicitude se apreciasen defectos ou falta de documentación, por parte da Dirección Xeral de Xuventude requirirase ao solicitante para que no prazo de 10 días emende a falta ou achegue os documentos preceptivos, con indicación de que, se así non o fixese, se considerará desistido da súa petición, de conformidade co previsto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución, que será ditada nos termos do artigo 42.
Artigo 4º.-Criterios de selección.
Cando o número de solicitudes para cada residencia supere a dispoñibilidade de prazas, estas serán asignadas por orde de preferencia segundo os criterios básicos preferentes de selección que a continuación se establecen:
a) Aqueles que xa foron residentes no anterior curso, e cuxo comportamento e rendemento académico os fagan merecentes.
Este criterio preferente non se terá en conta para o caso daqueles residentes que abandonasen a residencia xuvenil antes de rematar o curso académico, excepto por enfermidade persoal ou dalgún familiar cos que conviva.
b) Cursar estudos universitarios.
c) Rendemento académico.
d) Renda da unidade familiar. Terase en conta a relación de ingresos/nº de membros da unidade familiar. Para estes efectos, poderanse incluír como membros da unidade familiar os fillos de ata 30 anos de idade, na data de remate do prazo de presentación de solicitudes, nos termos previstos na lexislación tributaria.
e) Situación de familia numerosa.
f) Condición de orfo.
g) Que o cabeza de familia sexa discapacitado ou estea afectado de enfermidade permanente que o imposibilite para o traballo, e que a única fonte de ingresos sexa a pensión percibida pola dita discapacidade, ou que estea en situación de paro, sen percepción do subsidio de desemprego.
h) Ter a súa residencia familiar en Galicia, ou ser fillo de emigrantes.
i) Outros de carácter excepcional, como enfermidade grave que puidese ter afectado o rendemento académico, situación socioeconómica grave e irmáns no centro que puidesen ser tidas en conta pola comisión cualificadora que se constitúa.
Artigo 5º.-Comisión cualificadora.
A valoración das solicitudes para cada residencia efectuarase na delegación da Consellería de Familia, Xuventude, Deporte e Voluntariado da provincia onde radica aquela, mediante unha comisión cualificadora creada para tales efectos e constituída polo xefe do Servizo de Xuventude que actuará como presidente, o xefe da Sección de Xuventude e os directores das residencias xuvenís situadas nesa provincia. Actuará como secretario un funcionario nomeado polo delegado provincial correspondente.
Artigo 6º.-Resolución da convocatoria.
6.1. Cada comisión cualificadora confeccionará unha lista por orde de preferencia das solicitudes recibidas para a respectiva residencia e elevará proposta de resolución no prazo máximo de vinte días naturais contados desde o día seguinte ao da data de remate do prazo de presentación de solicitudes ao delegado/a provincial da Consellería de Familia, Xuventude, Deporte e Voluntariado, que será o que resolva.
6.2. Esta resolución non pon fin á vía administrativa e contra ela pódese interpoñer recurso de alzada ante a conselleira de Familia, Xuventude, Deporte e Voluntariado no prazo dun mes, contado a partir do día seguinte ao da notificación desta resolución, de acordo co previsto nos artigos 114 e 115 da Lei 30/1992, de réxime xurídico das administracións públicas e do procedemento administrativo común.
6.3. Unha vez resolta a presente convocatoria para cada unha das residencias xuvenís, os respectivos servizos de xuventude das delegacións provinciais notificaranlles aos interesados a resolución de adxudicación. Así mesmo, as listas dos admitidos serán expostas nas residencias xuvenís, no rexistro xeral e nos rexistros das delegacións provinciais da Consellería de Familia, Xuventude, Deporte e Voluntariado, na Dirección Xeral de Xuventude e no Centro de Información Administrativa e Atención ao Cidadán de Santiago de Compostela.
6.4. No caso de non ditar resolución expresa nun prazo de 4 meses desde a data de publicación da orde no DOG, poderase entender desestimada a solicitude correspondente.
6.5. Os admitidos terán que presentar a documentación referida no artigo 3º.4 no Servizo de Xuventude da delegación provincial da Consellería de Familia, Xuventude, Deporte e Voluntariado da provincia onde radique a residencia xuvenil correspondente, no prazo de 10 días contados desde aquel en que reciban a comunicación de admisión, excepto a fotocopia compulsada do xustificante de matrícula ou o certificado do xefe do departamento universitario correspondente, que poderán presentala ata o 31 de outubro de 2004, con excepción do establecido no artigo 3º.2 punto 3 para o caso de alumnos de 1º curso. No caso de que o interesado non poida presentar a fotocopia compulsada do xustificante de matrícula no referido prazo por causa imputable ao
centro en que vaia cursar os seus estudos, deberá comunicar esta circunstancia por escrito, presentando unha fotocopia compulsada da preinscrición na facultade ou escola universitaria correspondente, debendo non obstante presentar a fotocopia compulsada do xustificante de matrícula no momento en que a faga.
Artigo 7º.-Renuncia.
7.1. A renuncia dunha praza da que fosen adxudicatarios deberase facer por escrito enviado á delegación correspondente. Esta renuncia producirá os efectos económicos do artigo 8º.2.
En todo caso, aqueles adxudicatarios que non presenten a documentación requirida no prazo establecido, entenderase decaídos no seu dereito.
7.2. En ambos os casos, a praza que resulte vacante cubrirase conforme a lista de espera confeccionada pola comisión cualificadora. Utilizarase este mesmo procedemento cando durante o curso escolar se produza algunha vacante nas prazas ofertadas.
Artigo 8º.-Condicións económicas.
8.1. De acordo co estipulado na letra C do anexo I da Orde do 23 de decembro de 2003, pola que se fixan as tarifas e prezos correspondentes á prestación de servizos nas instalacións xuvenís, expedicións de carnés dirixidos á xuventude e participación en actividades promovidas pola Dirección Xeral de Xuventude, durante o ano 2004 (DOG nº 251, do 29 de decembro de 2003) a cota que haberá que aboar por mes será:
Residentes internos: 246 A.
A cota poderase aboar por trimestre ou por mes. Os pagamentos faranse nos cinco primeiros días de cada trimestre ou mes, segundo a modalidade de pagamento escollida, durante a duración do curso, desde o 1 de outubro de 2004 ao 30 de xuño de 2005, non habendo descontos por vacacións, permisos, etc.
8.2. Unha vez comunicada a admisión, farase unha entrega de dúas mensualidades en concepto de pagamento polo primeiro e o derradeiro mes do curso (outubro/2004 e xuño/2005). A renuncia voluntaria que se comunique despois do 15 de outubro dará lugar á perda da devandita cantidade entregada, e a que se comunique ata a dita data dará lugar á devolución da cantidade entregada excepto da parte proporcional a media mensualidade, debendo neste caso solicitar a devolución da cantidade correspondente no impreso que figura no anexo II desta orde.
Artigo 9º.- Servizos ofertados
9.1.- Ademais dos servizos de aloxamento e mantenza, as residencias xuvenís ofrecen con carácter xeral os seguintes:
-Aula de estudo - biblioteca.
-Salas de xogos.
-TV e vídeo.
-Actividades culturais e deportivas.
-Información aos pais sobre o comportamento do seu fillo/a cando os pais o soliciten ou cando a dirección da residencia o considere necesario.
9.2. A asistencia médica e farmacéutica será por conta do residente, debendo traer o día da incorporación a fotocopia da tarxeta da Seguridade Social ou calquera outra documentación do seguro médico do que sexa beneficiario (Muface, Sanitas, Adeslas, etc.). Con todo, en cada residencia haberá un caixa de primeiros auxilios.
9.3. Por descanso do persoal, as fins de semana e festivos non se prestarán servizos de comedor.
Artigo 10º.-Obrigas dos residentes.
10.1. Os residentes comprometeranse a respectar e cumprir as normas de réxime interno da residencia xuvenil. O seu incumprimento, logo de tramitación do expediente disciplinario no que se respectará en todo caso o trámite de audiencia, poderá dar lugar, de ser o caso, á perda da condición de residente.
10.2. Nos períodos de vacacións correspondentes ao Nadal e Semana Santa, os residentes deberán baleirar os cuartos se lles fose requirido pola dirección da residencia e, inescusablemente, o derradeiro día do mes de xuño.
10.3. Os desperfectos ocasionados polo mal uso das instalacións, material e utensilios serán de responsabilidade individual dos seus autores ou colectivamente de quen teña asignadas as dependencias concretas ao seu uso, tendo que aboar o seu custo.
10.4. Os adxudicatarios deberán incorporarse ás residencias xuvenís durante os cinco primeiros días do mes de outubro, salvo causa de forza maior debidamente acreditada. No seu defecto entenderase que renuncia á praza adxudicada, perdendo os seus dereitos, e procederase a cubrir a vacante conforme o disposto no artigo 6º desta orde.
10.5. O estado de saúde do residente deberá en todo momento permitir o normal desenvolvemento da vida residencial, debendo, en caso contrario e por prescrición facultativa abandoar a residencia ata a súa recuperación.
Disposicións derradeiras
Primeira.-Facúltase a directora xeral de Xuventude para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de xuño de 2004.
Pilar Rojo Noguera
Conselleira de Familia, Xuventude, Deporte e
Voluntariado